Parapleeg-kleuter skater op onnie se rug: 'Dis die klein dingetjies' | Maroela Media
Parapleeg-kleuter skater op onnie se rug: 'Dis die klein dingetjies'
Riaan van Straten doen die 60-meter naelloop saam met Angela Motswanemere (Foto: Sulette de Bruin)
'n Onderwyser van Kathu in die Noord-Kaap word wyd op sosiale media geloof vir sy "ongelooflike daad van naasteliefde". Riaan van Straaten het 'n vyfjarige paraplegiese gr. R-leerder verlede week tydens 'n atletiekbyeenkoms op sy rug getel en 'n 60-meter naelloop saam met haar voltooi.
Agt gr. R-leerders het Vrydag voor die beginstreep op die atletiekveld van die Curro-private skool hulself gereed gemaak vir die 60 m-naelloop – 'n tasbare opgewondenheid het op die veld oorheers. Die aandag was egter op die jong Angela Motswanemere.
Sy wou ook dié wedloop aandurf en Van Straten (32), hoof van sport by die skool, het haar op sy rug getel, die afsitter het die sneller getrek en hulle het gehardloop – so vinnig as wat hulle kon.
Van Straten en sy spanmaat het eindelik 'n sesde plek behaal. "Of dalk selfs sewende of agtste plek, ek het nie eintlik opgemerk nie – ons het te veel pret gehad," vertel dié onderwyser.
Hy het die harte van duisende aangeraak ná foto's van die wedloop wyd op sosiale media versprei is.
Hy verstaan egter nie mense se reaksie hieroor nie, sê hy. "Mense het die storie wyd en syd versprei en ek verstaan nie hoekom nie. Die Bybel sê tog 'n mens moet help wanneer jy kan, dis hoe elke mens moet wees. Dalk is dit omdat die wêreld so vol lelike goed is dat mense gryp na die positiewe."
Die sportonderwyser meen dit is belangrik dat elkeen geliefd en gelyk voel en dat dit sy werk as onderwyser, en ook as mens, is om dit te verseker in sy alledaagse lewe. "Sy het die heelpad op my rug gelag. Selfs toe ons oor die eindstreep getrap het, was haar gesig borrelend en vol lewe. Dis klein dingetjies wat mens vir iemand anders kan doen. Ek het grootgeword om te glo dat 'n mens soveel moontlik vir ander moet doen."
Maroela Media het vroeër berig Van Straten se eie dogtertjie, Carli, is op 22 November 2014 met vier verskillende hartdefekte gebore en dokters het gesê sy sal net 'n paar uur lewe. Vandag leef die klein "woelwater" voluit en hou sy haar ouers soos enige ander peuter lekker besig.
Hy meen dat Carli ook sy hart selfs meer versag het teenoor behoeftiges en minderbevoorregtes. "Ek is nog altyd so omdat ek so grootgemaak is. Maar Carli het beslis my hart meer versag. Ek wil graag help, om die waarheid te sê, ek sal iemand uit die pad stamp om 'n ander persoon te help. Die enigste verskil tussen 'n nagmerrie en 'n avontuur is jou ingesteldheid," sê hy.
Hy en sy vrou, Joanie (32), het nog 'n kind, Benjamin, wat vroeër in Januarie vyf jaar oud geword het.
"Ek bly kalm oor alles," sê Van Straten. Sy bakkie se enjin het ingegee kort nadat drie van die bakkie se wiele in Oktober gesteel is. "Ek weet die Here voorsien. Hy het nog altyd, en Hy sal ook nou."
Vir meer inligting om of by die gesin betrokke te raak besoek iHeartCarli op Facebook.
Riaan van Straten doen die 60-meter naelloop saam met Angela Motswanemere Riaan van Straten doen die 60-meter naelloop saam met Angela Motswanemere (Foto: Sulette de Bruin)
Wees wakker en lééf!
Judy-Anne · 2 jaar gelede
Ag dit is pragtig so mooi gebaar
Fantastiese gesindheid! Wens ons kon meer sulke onderwysers he wat opbou en nie kinders breek nie. Baie dankie Riaan, jy is een fantastiese mens!!!
Sarina · 2 jaar gelede
Dit is darem baie waar wat jy sê Liza. Onderwysers en onderwyseresse kan klein kindertjies "maak of breek"!!! Ons het meer Riaan's in ons skole nodig!!! Dankie vir dié wat reeds ñ positiewe invloed op ons kinders het én dié wat net skêl en gil – "take note"!!!!!
Jasper · 2 jaar gelede
Mag jou ingesteldheid aansteeklik wees.
Hierbo word met reg gevra of die wereld so vol slegte goed is dat ons gryp na die positiewe. Hieride is nog 'n man wat se onderwys vir hom nie 'n werk is nie maar 'n roeping en ek haal my hoed vir hom af. Maar heelaas hierdie foto sal nooit die wereld igestuur word of op TV verskyn nie, want dit is te positief.Al wat mense vandag wil lees en hoor en kyk is geweld. kyk na programme op TV. Films se sukses word gemeet aan die hoeveelheid geweld wat daarin voorkom. Moet nie die Medial blameer nie, dit is ons wat dit vra. Laat mens dink.
Dit is so lekker om vir 'n slag iets moois en positief te lees. Hierdie onderwyser het met sy daad 'n herhinnering gelaat wat hierdie dogtertjie nooit sal vergeet nie. Ek het ook verlede week so iets eerste hand ervaar by my eie dogtertjie se atletiek. Die graad 6 onderwyser het vir die laaste ronde saam met 'n dogter gehardloop en haar aangemoedig om die 1500 meter te voltooi. Dankie daar nog onderwysers/esse is wat bereid is om die ekstra myl te gaan, of dit nou op die sport veld of in die klaskamer is. Doen so voort!
Well done Meneer!!! Jy het baie vir daai kleintjie beteken.
Wat 'n wonderlike storie. Doen so voort!
Hartroerend. Was sommer in trane.
Maar die deel oor sy stukkende bakkie is onnodig… klink na bedel.
nannie · 2 jaar gelede
Kan iemand die goeie nuus deur gee na die tv kanale asb? Sabc & kyknet. Dat almal kan sien
die bande en eie moeilike omstandighede gaan nie oor bedel nie. As jy reg ingestel is, sal jy eerder raaklees en sien, dat ongeag wat sy eie omstandighede is, dit sy hart is om ander te help. Daar is bitter min mense wat juis in hul eie moeilike omstandighede sal uitreik na ander. Kom ons leer uit die voorbeeld, en streef daarna om ander te help, ongeag ons eie te kort.